
Az Európai Unió szociálpolitikai reformjai: a munka és a családi élet egyensúlyának támogatása

A dolgozatban kifejtésre kerül, hogy a 2019/1158 irányelv célja a nemek közötti egyenlőség és a munkahelyi alapvető jogok erősítése, különös tekintettel az apasági szabadság intézményének bevezetésére.
A dolgozat központi kérdése, hogy az EU tagállamaiban az irányelv bevezetése hogyan járul hozzá a nemek közötti egyenlőséghez és a munka-magánélet egyensúlyának megteremtéséhez. Kiemelt figyelmet fordít az apasági szabadság hatásaira és annak szerepére a nemek közötti egyenlőség előmozdításában. Az Európai Unióban a munka és magánélet egyensúlya kiemelt fontosságúvá vált a nők munkaerő-piaci részvételének növekedésével és a kétkeresős családmodell elterjedésével. Az új irányelv elfogadása mérföldkő az EU szociálpolitikai reformjai között. 
A dolgozat részletesen tárgyalja az irányelvek fejlődését és hatását. Az előző, 2010/18/EU irányelv korlátait felismerve az új irányelv korszerűbb szabályozást vezetett be, amely előírja a szülői szabadság átruházhatatlanságát és minimum 10 munkanap fizetett apai szabadságot. Az irányelv célja továbbá a hagyományos nemi szerepekkel kapcsolatos sztereotípiák lebontása és a férfiak aktívabb részvételének előmozdítása a gyermeknevelésben. A kutatás eredményei azt mutatják, hogy az irányelv bevezetése pozitív hatással van a nemek közötti egyenlőségre, mivel több apát ösztönöz a szülői szabadság igénybevételére, ezáltal csökkentve a nőkre háruló gondozási terheket. A munkahelyi kultúra változása és a rugalmas munkavégzési formák elterjedése elősegíti a munka-magánélet egyensúlyának megteremtését mindkét nem számára.
Összességében a dolgozat megállapítja, hogy az EU 2019/1158 irányelve jelentős előrelépést jelent a munka és családi élet egyensúlyának támogatásában, különösen az apák szerepvállalásának erősítése révén. Az irányelv hatásai hosszú távon hozzájárulhatnak a nemek közötti egyenlőség megteremtéséhez a munkaerőpiacon és a családi életben egyaránt.



